Babatjie in kar gebore | Maroela Media
Corné Freysen. Foto: Facebook
Corné Freysen, 'n sakevrou van Pretoria en ma van drie kinders, het Maandagoggend in haar motor gehelp om haar huishulp se baba in die lewe te bring.
Freysen se huishulp, Rachel Phago (29), woon saam met die gesin by hulle huis in Centurion.
"Sy het my vanoggend om 02:00 gebel en gesê sy het pyn," het Freysen aan Maroela Media gesê. "Ek het na haar kamer toe gegaan, maar dit het nie gelyk of sy sametrekkings het nie. Ek het toe vir haar gesê sy moet nog so bietjie rus. Ons het glad nie gedink die babatjie is al op 33 weke op pad nie. Die dogtertjie sou eers 12 Desember gebore word."
Phago het om 04:50 weer vir Freysen gebel en gesê sy dink die babatjie is op pad. Die twee vroue het in die motor geklim en na die naaste kliniek, sowat 5 km van haar huis af, gery.
Baba Phago. Foto: Verskaf.
Freysen het Phago gepaai en probeer om haar gerus te stel. "Terwyl ons ry, het sy gesê, 'die baba kom, die baba kom!'. Ek het net vir haar bly sê sy moet rustig asem haal en nie druk nie."
Byna halfpad op pad na die kliniek het die baba egter besluit sy word nóú gebore. Freysen het langs die pad by die ingang van 'n sekuriteitskompleks stilgehou. "Ek het uitgespring en na die agtersitplek gehardloop toe is die babatjie al amper gebore. Ek het 'n handdoek gegryp en om die dogtertjie gevou. Daarna het ek haar opgetel en haar lugweg oopgemaak. Dit het alles baie vinnig gebeur."
Phago en haar baba is na die kliniek geneem waar die naelstring geknip en albei ondersoek is. Hulle is daarna met 'n ambulans na Kalafong-hospitaal oorgeplaas waar Phago se man op hulle gewag het.
"Die baba lyk baie gesond. Rachel is ook gesond net bietjie moeg," het Freysen bygevoeg.
Dit was die tweede keer wat Freysen gehelp het om 'n baba in die lewe te bring. Sy was in 2009 die bemarkingsbestuurder by Centurion Mall en het 'n ma bygestaan wat in die sentrum se badkamer gekraam het. "'n Week later het ek 'n noodhulpkursus gedoen, en spesifiek opgelet hoe om iemand tydens 'n geboorte by te staan. Ek het 'n redelik goeie idee gehad wat om te doen en het glad nie paniekerig geraak nie."
Die baba het nog nie 'n naam nie omdat sy almal so vroeg verras het.
Freysen, wat nou haar eie bemarkingsmaatskappy het, het geskerts hulle dink die baba se naam moet Kia Sorento wees, met verwysing na die voertuig waarin sy gebore is. "Dan kan Kia dié slagspreuk gebruik: 'Kia, we deliver'."
Knap gedaan.Goeie slagspreuk ook.Babatjies kom net wanneer hulle wil en dit lyk my daai nuwe baba was in baie goeie hande.